Sigrún Magnúsdóttir , þingflokksformaður Framsóknarmanna , hélt merka ræðu , og kom víða við , á Alþingi í störfum þingsins á miðvikudaginn . Skuldaleiðréttingin ; sóun á orku ; mikilvægi orku ; Sundabraut ; Flugvöllurinn og „ fjarvera “ Samfylkingarinnar í sex ár voru umfjöllunarefni ræðunnar . Hér að neðan er ræðan í heild sinni og eins má horfa á upptöku af henni . Ræðan er 2 mínútur í heild sinni , geri aðrir betur . „ Virðulegi forseti . Þetta er stór dagur þegar ríkisstjórnin kemur fram með loforðin sem við lofuðum fyrir ári og sönnun á þeim . Mig langar að ræða hér um þá sóun á orku sem fram fer í þessum þingsal og hefur verið hér að undanförnu . Við erum að sóa orku sem miklu betra væri að beisla til framdráttar þjóðinni í heild . Það var blaðagrein í Morgunblaðinu í gær og þar kom líka fram að það er sóun á orku til dæmis að keyra ekki Blönduvirkjun á fullu vegna þess að orka hennar er ekki nýtt heimahögunum til framdráttar . Það þarf ekki nýjar línur þar til að flytja orkuna burt . Héraðið þarf að fá atvinnutækifæri og nýta orkuna á staðnum . Við hv. þm. Valgerður Bjarnadóttir höfum aðeins verið að karpa um Sundabraut . Hún hefur spurt og ég hef svarað en aftur í gær var endurtekið sama stefið . Ég vil segja hér : Loforð eiga að standa . Erum við ekki öll sammála um það ? ( Gripið fram í : Jú . ) ( Gripið fram í : Jú , jú . ) Reykjavíkurlistinn lofaði á sínum tíma Sundabraut þegar við sameinuðumst við Kjalarnes og ég vil berjast fyrir því að það loforð verði efnt . Samgöngur eru mikilvægar og góðar samgöngur geta skipt sköpum . Ég vil halda flugvellinum þar sem hann er og ekki eyða fé í að færa hann . Ég vil frekar leggja Sundabraut . Það er með eindæmum hversu margir hv. þingmenn Samfylkingarinnar reyna að fela að þeir voru við völd í sex ár , sama tíma og frá fæðingu barns og fram að skólagöngu . Þingmenn Samfylkingarinnar vísa alltaf öllum vandamálum til einhvers sem gerðist áður en barnið fæddist , áður en þau fengu völdin . Samfylkingin hafði völd í sex ár og bjó til sína fyrstu fjárhagsáætlun haustið 2007 , ef ég kann að reikna . ( Forseti hringir . ) Mér telst til að þá hafi líka verið góðæri . Hvers vegna þrifu þau þá ekki upp slímuga slikju af ríkisstofnunum á þessum sex árum ? “